Madonsela moet opdok vir BMW ná termyn verstrykBusi Mkhwebane tydens ‘n perskonferensie in Pretoria (2 Februarie 2017) Foto: Jonisayi Maromo/ANA Busi Mkhwebane, die openbare beskermer, het Donderdag gesê geld is van haar voorganger Thuli Madonsela se uitbetaling afgetrek omdat sy ŉ amptelike voertuig, ŉ BMW X6, bly gebruik het ná haar termyn verstryk het, asook vir skade aan die motor ná ŉ ongeluk. “Ons praat van die belastingbetalers se geld,” het Mkhwebane tydens ŉ perskonferensie gesê. “Ons is steeds in gesprek met die staatsprokureur, want ons het ŉ kleiner bedrag afgetrek, totdat die saak opgelos is.” Reginale Ndou, waarnemende uitvoerende hoof van die openbare beskermer se kantoor, het gesê die bedrag in die New Age-koerant is nie korrek nie. “Dit is nie R750 000 soos berig word nie. Daar is twee bedrae – die een is R420 455 vir die herstelkos en R37 081 vir die gebruik van die motor ná haar ampstermyn verstryk het,” het hy verduidelik. Madonsela se seun het in 2012 met die motor gery toe hy in ŉ tuinmuur van ŉ huis in Pretoria vasgery het. Volgens Mkhwebane word dit in die gees van goeie regering gedoen. “Ons wil seker maak ons is aan die regte kant van die wet wanneer ŉ oudit gedoen word,” het Mkwebane bygevoeg.